
PIIRIAPURAHAN HAKEMINEN 2026 - 2027

Piiriapuraha on osa piirin klubien Rotarysäätiön Vuosirahastoon (AF) kolme vuotta aikaisemmin tekemien lahjoitusten palautusta, joka kokonaisuudessaan on suuruudeltaan 47,5 % lahjoituksista. Siitä puolet varataan klubien paikallisiin hankkeisiin (DG), toinen puoli käytetään kansainvälisiin projekteihin (GG). Paikallisilla apurahoilla toteutetaan pääsääntöisesti pienimuotoisia, lyhytkestoisia hankkeita, jotka kohdistuvat omaan paikkakuntaan/maahan tai ulkomaille. 
Apuraha käytetään ja raportoidaan rotaryvuoden 2026–2027 aikana. Jos kyseessä on pidempiaikainen hanke, klubin on joka vuosi tehtävä uusi hakemus. Apuraha voidaan myöntää samaan hankkeeseen korkeintaan kolme kertaa peräkkäin. 

Apurahaa haetaan lomakkeella Piiriapurahahakemus / Raportti. 
Hakemus lähetetään sähköpostilla 15.10.2026 mennessä apurahakomitean puheenjohtajalle Lauri Muonalle lauri.muona@gmail.com. Määräajan jälkeen tulleita hakemuksia ei käsitellä.

Hakemuksesta tulee ilmetä 
· Klubin tai klubien nimet 
· Hankkeen nimi suomeksi ja englanniksi
· Lyhyt kuvaus hankkeesta suomeksi. Tarkemman kuvauksen ja lisätietoja voi laittaa mukaan erillisenä liitteenä. 
· Lyhyt kuvaus hankkeesta englanniksi, enintään 400 merkkiä! Tämä tiivistelmä lähetetään Rotarysäätiölle (TRF) 
· Hankkeen painopistealue, kohderyhmä, tavoite ja arvio odotetusta tuloksesta. 
Kun kohderyhmänä on lapset / nuoret, hakemuksesta tulee käydä ilmi, kuka tai mikä taho heistä on vastuussa hanketta toteutettaessa. 
· Hankkeen toteuttamisaika 
· Talousarvio, josta käy ilmi haettava rahasumma, muu rahoitus, suunnitelma palvelujen ostoista, materiaalihankinnoista ja muista kuluista eriteltyinä 
· Rotarien hankkeeseen kohdistama oma työpanos: arvio osallistujien lukumäärästä ja yhteenlasketuista työtunneista
· Pankkitili, jolle apuraha maksetaan
· Hankkeen vastuuhenkilöt ja heidän yhteystietonsa

Hankkeiden painopistealueet 
· Rauhan rakentaminen ja konfliktien ehkäisy
· Sairauksien ehkäisy ja hoito
· Vesi, sanitaatio ja hygienia
· Äidin ja lapsen terveys
· Peruskoulutus sekä luku- ja kirjoitustaito
· Yhteisön taloudellinen kehittäminen
· Ympäristö

Hakemuksen arviointiperusteet
Rotarysäätiökomitean (TRF) arviointiperusteista tärkein on hankkeen humanitäärinen vaikutus.  
· Onko kohderyhmä valittu oikein? 
· Onko hankkeen tavoite realistinen ja onko tavoiteltu vaikutus pitkäkestoinen? 
· Mikä on hankkeen julkisuusarvo rotarylle? 
· Lisääkö hanke rotareiden välistä yhteishenkeä yhdessä tekemisen kautta?
Apurahan myöntämisen kriteerit
· Hankkeen sisältö ja vaikuttavuus paikkakunnalla
· Aktivoiko hanke klubitoimintaa
· Apurahan vaikuttavuus hankkeen eteenpäin viemiseksi
· Yhteen klubiin myönnetään vain yksi apuraha / vuosi
Vuoden 2026-2027 apurahan saamisen edellytyksenä on, että klubi on osallistunut säätiö- seminaariin edellisenä tai kuluvana vuonna.
Tasavertaisiksi arvioiduissa hankkeissa etusijan saa klubi, jonka lahjoitukset Vuosirahastoon (AF) kolmen viimeisen vuoden aikana ovat olleet suuremmat per capita.
Piirissä päätöksen apurahan myöntämisestä tekee piirin rotarysäätiökomitean ehdotuksen pohjalta kuvernööri, kuultuaan piirineuvoston kannan.

Projektin toteuttamisessa huomioitavaa

Hanke tulee toteuttaa hakemuksessa esitetyllä tavalla. Jos sisältöä joudutaan ratkaisevasti muuttamaan, asiasta pitää ilmoittaa kirjallisesti piirin säätiökomitealle. Se arvioi, onko tarpeen informoida muutoksesta Rotarysäätiötä. Keskeytyneestä tai aloittamatta jääneestä hankkeesta on ilmoitettava välittömästi, jotta käyttämättä jäänyt apuraha voidaan ohjata uuteen kohteeseen.
Jos projekti kohdistuu lapsiin ja nuoriin ja jos siihen liittyy kuljetuksia, on kuljetusten vastuukysymykset syytä selvittää.  
Palvelujen ja materiaalien ostot eivät edellytä tarjouspyyntöjä, mutta kokonaisetua on pidettävä silmällä. Kaikista maksuista tulee säilyttää tositteet.
[bookmark: _Hlk98150326]Apurahaa saavien klubien tulee tuntea ja hyväksyä klubin sitoumus Rotarysäätiön apurahojen käytöstä, Club Qualification Memorandum of Understanding, MOU. Sen allekirjoittavat kuluvan ja tulevan rotaryvuoden presidentit. Kokonaisuudessaan sitoumus koskee kaikkia kansainvälisiä hankkeita (GG), soveltuvin osin myös paikallisia apurahahankkeita (DG). 
Piiriapurahahanketta varten klubin ei tarvitse avata erillistä pankkitiliä, kunhan hankkeen talous on raportoitu ja arkistoitu apurahaohjeiden mukaisesti. Kaikki hankkeen asiakirjat, kirjanpito ja tositteet tulee säilyttää kuusi vuotta hankkeen päättymisen jälkeen. 
Ehdottomia esteitä apurahan myöntämiselle ovat mm.  
Jonkun ryhmän epäoikeudenmukainen syrjintä, poliittisen tai uskonnollisen näkökulman edistäminen, puhtaasti uskonnollisten tehtävien tukeminen, aseiden tai ampumatarvikkeiden hankinnan tukeminen tai apurahan käyttäminen uutena avustuksena säätiölle tai muulle säätiön apurahalle.
Apurahalla ei voi rahoittaa
Jonkin edunsaajan, yksilön tai yhteisön jatkuvaa tai liiallista tukea, säätiön tai pitkäaikaisen korollisen tilin perustamista, maan tai rakennusten ostoa, varainhankintaa, kuluja, jotka liittyvät rotarytapahtumiin, kuten piirikonferenssit, vuosikongressit, vuosipäivät, juhlat, viihdetoiminta tai projektiseremoniat, opiskelua yliopistossa, jossa toimii Rotary Peace Center, samassa tai samankaltaisessa akateemisessa ohjelmassa kuin Rotary Peace Fellows. 
Hankkeissa saa työllistää vain laillisessa työiässä olevia. Työntekijöiden oikeuksia ja oikeudenmukaisia palkkakäytäntöjä on noudatettava. 
Raportointi
Raportti tehdään samaan lomakepohjaan kuin apurahan hakeminen. Projekti tulee raportoida heti sen päättymisen jälkeen, kuitenkin viimeistään 31.10.2027. 

OHJEET KLUBEILLE:
1) PIIRIAPURAHAN HAKEMINEN 2026-2027
2) PIIRIAPURAHAHANKKEIDEN AIKATAULU 2026-2027
3) PIIRIAPURAHAHAKEMUS / RAPORTTI
4) KLUBIN SITOUMUT ROTARYSÄÄTIÖN APURAHOJEN KÄYTÖSTÄ (MOU)

Ohjeet päivitetty 30.08.2026
Lauri Muona, D1430 GSCC, apurahakomitean puheenjohtaja, lauri.muona@gmail.com
Pirkko Vasko, D1430 DRFC, säätiökomitean puheenjohtaja, pirkko vasko@fimnet.fi

